Lamoer en kie gevonnisArno Lamoer en Kolin Govender. Foto: Tracey Adams / ANA Arno Lamoer, die voormalige Wes-Kaapse polisiekommissaris, is Donderdag in die Wes-Kaapse hooggeregshof tot tronkstraf gevonnis. Regter Rosheni Allie het Lamoer tot effektief ses jaar tronkstraf gevonnis vir korrupsie. Die sakeman Salim Dawjee is ook tot effektief ses jaar tronkstraf gevonnis. Lamoer, Dawjee en hul medebeskuldigdes, brigs. Darius van der Ross en Sharon Govender, asook Govender se man, Kolin, het aanvanklik tereggestaan op 109 aanklagte van korrupsie, rampokkery en geldwassery van R1,6 miljoen. Lamoer is skuldig bevind op een klag van korrupsie nadat hy vroeër skuld erken het. Dawjee is skuldig bevind aan bedrog en korrupsie terwyl Sharon Govender vrygespreek is op al die aanklagte teen haar. Colin Govender en Van der Ross is aan korrupsie skuldig bevind en onderskeidelik tot effektief vier en twee jaar tronkstraf gevonnis. Dawjee se ondernemings is ook met R60 000 beboet waarvan R40 000 opgeskort is. Eric Ntabazalila, woordvoerder van die Nasionale Vervolgingsgesag (NVG), het die vonnisse verwelkom. “Die hof het tydens die verhoor getuies van die onafhanklike polisie-ondersoekdirektoraat, die NVG en die Valke geroep om klem te lê op die voorkoms van korrupsie in die polisie. Dit is iets wat ons daagliks moet beveg aangesien dit ŉ realiteit is.” Lamoer, wat 35 jaar lank in die polisie was, het in sy pleitverduideliking gesê hy het Dawjee 25 jaar gelede ontmoet toe hy nog by die Manenberg-polisiekantoor gewerk het. Hy het volgens hom tussen Desember 2011 en September 2013 lenings by Dawjee aangegaan en sou hom terugbetaal die dag wanneer hy aftree. Lamoer het skuld beken op ŉ klag van bedrog deurdat die lenings as aanvaarding van vergoeding beskou word. Hy het erken dat hy ŉ brief geskryf het wat bevestig het dat Dawjee ŉ goeie naam het en dat die brief tot sy en ander se voordeel kon strek. Kolin Govender het in sy pleitverduideliking erken dat hy tussen November 2011 en Oktober 2013 vergoeding van R24 601,44 by Dawjee, sy neef, gekry het in ruil vir spesiale behandeling. Die geld is gebruik vir instandhoudingswerk aan sy swembad, voertuighuur, brandstof en twee vliegtuigkaartjies.